《敬酬刘长史咏名士悦倾城诗》
南北朝·刘缓

不信巫山女，不信洛川神。何关别有物，还是倾城人。

经共陈王戏，曾与宋家邻。未嫁先名玉，来时本姓秦。

粉光犹似面，朱色不胜唇。遥见疑花发，闻香知异春。

钗长逐鬟髲，袜小称腰身。夜夜言娇尽，日日态还新。

工倾荀奉倩，能迷石季伦。上客徒留目，不见正横陈。

作者简介：（?—约540）南朝梁平原高唐人，字含度。风流倜傥，名高一府。为湘东王萧绎中录事。时西府盛集文学之士，而缓居首，常云：“不须名位，所须衣食。不用身后之誉，唯重目前知见。”后随湘东王至江州，卒。